ישיבת מליאה, כנסת 25, פרוטוקול מספר 108, 2023-10-25 00:00

אמיר אוחנה: חברי הכנסת, אני פותח את ישיבת הכנסת

אמיר אוחנה:  היום יום רביעי י' בחשוון התשפ"ד, 25 באוקטובר 2023

אמיר אוחנה:       הודעה למזכיר הכנסת, בבקשה

דן מרזוק: ברשות יושב-ראש הכנסת, הינני מתכבד להודיעכם, כי הונחו היום על שולחן הכנסת –     לקריאה ראשונה, מטעם הממשלה: הצעת חוק המאבק בטרור (תיקון מס' 9 והוראת שעה) (צריכת פרסומי טרור), התשפ"ד–2023; הצעת חוק הגנה על מענקים מיוחדים (חרבות ברזל), התשפ"ד–2023

דן מרזוק:       תקנות שעת חירום (חרבות ברזל) (פגישה עם עורך דין של עצור בעבירת ביטחון), התשפ"ד–2023

דן מרזוק:  תודה

אמיר אוחנה: תודה למזכיר הכנסת

אמיר אוחנה: [רשומות (הצעות חוק, חוב' מ/1664)

אמיר אוחנה: ] 

אמיר אוחנה: הנושא הראשון על סדר-היום – הצעת חוק המאבק בטרור (תיקון מס' 9 והוראת שעה) (צריכת פרסומי טרור), התשפ"ד-2023, לקריאה הראשונה

אמיר אוחנה:  אני מזמין את השר חיים ביטון, בשם שר המשפטים, להציג את הצעת החוק

אמיר אוחנה:  בבקשה, אדוני

חיים ביטון: אדוני היושב-ראש, כנסת נכבדה, הצעת חוק המאבק בטרור (צריכת פרסומי טרור), התשפ״ד–2023, מבקשת לקבוע עבירה ייחודית וחדשנית בחוק המאבק בטרור בהוראת שעה למשך שנתיים, שעונשה יעמוד על שנת מאסר

חיים ביטון:       העבירה המוצעת אוסרת צריכה שיטתית וממושכת של פרסומים של ארגוני טרור מסוימים שיפורטו בתוספת, ובשלב זה של דאעש וחמאס, שכוללים תכנים שמעודדים או משבחים מעשי טרור או קוראים לביצועם באופן ישיר, או פרסומים המתעדים מעשי טרור, וזאת למעט צריכה באקראי, בתום לב או למטרה כשרה

חיים ביטון:      מטרת העבירה היא מתן כלי נוסף במאבק בפיגועי יחידים, המתאפיינים בכך שהמבצעים אינם משתייכים בהכרח לארגוני טרור, והמוטיבציה שלהם נובעת מצריכה אינטנסיבית של פרסומי טרור של ארגוני טרור מסוימים, שעלולה לייצר תהליך של אינדוקטרינציה, מעין שטיפת מוח עצמית, שעלולה ליצור סיכון לביצוע מעשה טרור על ידי אותו אדם

חיים ביטון:      עם זאת, חשוב לציין כי עבירה זו היא חריגה מאוד בעולם המשפט הפלילי, שכן אחד הכללים הבסיסיים הוא שאין מענישים על מחשבות שבלב

חיים ביטון:  לכן, הפללה של אדם על מעשים שהוא מבצע בד' אמותיו ללא מאפיין של פומביות וללא ביצוע מעשה אקטיבי המלמד על יצירת סיכון היא מורכבת מאוד

חיים ביטון:       לנוכח הקשיים האמורים, גדרי העבירה המוצעת הוגבלו בכמה היבטים במטרה לשמור על האיזונים העדינים

חיים ביטון:  ראשית, פעולת הצריכה חייבת להיות אינטנסיבית, קרי, שיטתית ומתמשכת, והתכנים צריכים להיות של ארגון טרור

חיים ביטון:  שנית, התוספת לחוק קובעת את ארגוני הטרור שצריכת התכנים שלהם תהיה אסורה

חיים ביטון:  המבחנים להוספה של ארגוני הטרור לתוספת הם מאפייני הפרסומים של הארגון, אזורי הפעילות שלו, כולל, כמובן, בזירה המקוונת, ואופן ומידת השימוש של הארגון בפרסומים כאלה במטרה ליצור תהליך של אינדוקטרינציה בקרב מי שצורך אותם בלי שתתבצע בהכרח הצטרפות פורמלית שלהם לארגון

חיים ביטון:      ברי כי בחינת התקיימות מבחנים אלו צריכה להיות מבוססת על חוות דעת של גופי הביטחון

חיים ביטון:  הארגון שמאפייניו עונים בצורה ברורה לגמרי על המבחנים הוא ארגון דאעש, שמתאפיין בכך שהוא על-אזורי, אינו משתייך לאזור גיאוגרפי מסוים, ולמעשה גיוס הפעילים לארגון ולביצוע פעולות טרור בשמו מתבצע בעיקר באמצעות פרסום של תכנים ברשת, שהארגון משקיע בו אמצעים ומשאבים רבים

חיים ביטון:      הארגון השני שמופיע בתוספת הוא ארגון החמאס, שחשף את פניו בשבת, 7 באוקטובר, בשעה שביצע את אותה מתקפת פתע רצחנית שבמסגרתה נרצחו כ-1,400 אזרחים ואנשי כוחות ביטחון, אלפים נפצעו, ומעל 200 איש נחטפו ונשבו בידי הארגון

חיים ביטון:  את כל זה עשה החמאס תוך ליווי של כוח תקשורתי שתיעד את המתקפה והמראות הקשים בשידור ישיר, ואלו הופצו באמצעי המדיה השונים

חיים ביטון:  אירוע חריג וחמור זה דומה למאפייניו של דאעש

חיים ביטון:  לכן קיים חשש כי פרסומים אלו יעצימו את הסיכון לביצוע מעשי טרור בידי מי שצורך אותם באופן אינטנסיבי

חיים ביטון:      שלישית, העבירה תחול רק ביחס לפרסומים של ארגון טרור שכוללים תוכן שמעודד או משדל לביצוע מעשה טרור, או תוכן שקורא באופן ישיר לביצוע מעשה טרור, או תוכן המתעד מעשה טרור, כשלכך מתלווה צריכה של פרסום דברי שבח והלל או קריאה ישירה למעשה טרור

חיים ביטון:  הסייג הרביעי הוא – נקבעו סייגים לעבירה הקובעים כי צריכה שיטתית ומתמשכת אינה כוללת צריכה באקראי, בתום לב או למטרה כשרה, כמו העמדת מידע לציבור או לצורך מניעת עבירות טרור או לצורכי מחקר, והרשימה אינה ממצה

חיים ביטון:  חמישית, ההוראה נקבעה כהוראת שעה נוכח החריגות והרגישות המיוחדים שבקביעת האיסור הפלילי על התנהגותו של אדם בד' אמותיו, וזאת במטרה לבחון את האפקטיביות של עבירה זו ואת אופן אכיפתה בחלוף התקופה

חיים ביטון:      כפי שצוין, העבירה נקבעה על רקע הצורך הביטחוני, אך הקשיים המשמעותיים העומדים בצידה הם ברורים

חיים ביטון:  זאת, בפרט שאין לחקיקה זו אח ורע במדינות העולם המערבי

חיים ביטון:  לכן הוצעו בהצעת החוק אותם מנגנונים מאזנים שיש בהם כדי לתת מענה לאותם קשיים

חיים ביטון:  מנגנונים אלו נוסחו בקפידה, תוך שימת לב לאיזונים העדינים בין חופש המחשבה והביטוי לבין האיסור הפלילי המוצע, וחשוב לשומרם

חיים ביטון:      לבסוף אציין כי מוצע לקבוע עוד שני תיקונים כהוראת קבע: האחד – מוצע לתקן את סעיף 94(ב) לחוק כך שיאפשר ליועצת המשפטית לממשלה להאציל את סמכותה להגשת כתב אישום בעבירות לפי סעיף 24 לחוק לפרקליט המדינה או משנהו; שנית, מוצע לתקן את התוספת לחוק סדר הדין הפלילי כך שבחלוקת התיקים בין גופי התביעה, כלל עבירות העוון הקבועות בחוק המאבק בטרור, יטופלו על ידי הפרקליטות, כפי שנהוג כבר היום

חיים ביטון:      לכן, נוכח האמור לעיל, הממשלה תומכת בהצעת החוק שהובאה בפנינו

אמיר אוחנה: תודה לשר ביטון, ואנחנו נעבור עכשיו לדיון האישי

אמיר אוחנה:  ראשון הדוברים, חבר הכנסת ואליד אלהואשלה – אינו נוכח; חבר הכנסת איימן עודה – אינו נוכח; חברת הכנסת עאידה תומא סלימאן –אינה נוכחת; חבר הכנסת גלעד קריב – אינו נוכח; חבר הכנסת ווליד טאהא – אינו נוכח; חבר הכנסת דני דנון – אינו נוכח

אמיר אוחנה:  חבר הכנסת יאסר חוג'יראת, בבקשה

אמיר אוחנה:  בבקשה, אדוני, עד שלוש דקות לרשותך

יאסר חוג'יראת: כבוד היושב-ראש, חבריי חברי הכנסת, אני מעוניין לשתף אתכם בסיפור שכולו תקווה, תקווה לאחדות ושותפות

יאסר חוג'יראת:  עאמר אבו סבילה, בן 25 מאבו תלול בנגב, נרצח בטבח שהיה ב-7 באוקטובר

יאסר חוג'יראת:  אבל סיפורו לא פשוט – עאמר, זכרו לברכה, נרצח כשניסה להציל את אודיה סויסה ושתי בנותיה לאחר שדולב, אב המשפחה, נרצח

יאסר חוג'יראת:  עאמר יכול היה לברוח, אך בחר לעזור למישהי במצוקה משום שהרגיש אחריות כלפי כל אדם, וערכי האנושיות הטמונים בו אינם מבדילים בין ערבי ויהודי

יאסר חוג'יראת:      את מה שעשה עאמר, כל אזרח ערבי במדינה היה עושה

יאסר חוג'יראת:  סיפורו של עאמר מהווה דוגמה חיה לגורל המשותף של החברה הישראלית, גורל שבו כולנו חיים ביחד ובו אנחנו תלויים זה בזה

יאסר חוג'יראת:  הוא מזכיר לנו את הפוטנציאל שטמון במדינה ואת החשיבות לפעול למען השלום והאחדות

יאסר חוג'יראת:  אבו סבילה הוא רק דוגמה אחת מתוך שני מיליון איש אשר נמצאים בבתי החולים, בבתי המרקחת, בכוחות ההצלה, בתחבורה הציבורית, בחזית ובעורף המדינה, בכל עבודה חיונית במצב חירום, ותורמים בכל מערך המדינה

יאסר חוג'יראת:  הם נהיו הנפש החיה והנושמת של אחדות ושותפות הגורל

יאסר חוג'יראת:       אך בימים האחרונים אנו נאלצים להתמודד עם גורמים קיצוניים המפיצים מידע שקרי והסתה, במיוחד לגבי החברה הערבית בישראל

יאסר חוג'יראת:  ההתערערות של האמת וההתרחקות מהמציאות עלולה להביא לפילוג במדינה אשר יוליד פחד מהאחר

יאסר חוג'יראת:  זו השעה לעצור את מסע ההתרסה וההסתה נגד החברה הערבית

יאסר חוג'יראת:  עלינו להתמודד באומץ עם פייק ניוז ולחשוף את האמת

יאסר חוג'יראת:       בימים אלו עלינו לזכור שאנחנו כולנו, יהודים וערבים, קודם כול בני אדם בעלי רגשות ותפיסות

יאסר חוג'יראת:  חשוב להפריד בין הסתה אסורה הפוגעת בזולת לבין הזכות לחופש הביטוי

יאסר חוג'יראת:  ככלל, בחברה דמוקרטית, ובאופן מיוחד במסגרת האקדמיה, עלינו לכבד ולשמור על חופש הביטוי

יאסר חוג'יראת:  במקום לחוקק חוקים שמגיבים על מצבים חריגים ומבטלים את זכויות הרבים בשם הגבלת המעטים, בואו נתחבר יחד וניצור שותפויות רבות וחזקות

יאסר חוג'יראת:  בואו נזכור את עאמר ואת כל הקורבנות, ונתמקד במה שאנחנו יכולים לעשות כדי לשפר את החיים ולהביא לשלום במקום שבו אנו חיים

יאסר חוג'יראת:  בואו נפעל לקידום ההבנה ההדדית והאחדות בינינו, כי רק כך נגשים את האפשרות לחיים משותפים

יאסר חוג'יראת:       חבריי חברי הכנסת, אנו נדרשים להוביל שינוי ולשחזר את היוקרה של הדיאלוג הציבורי, לקטוע את שרשרת ההסתה ולקרוא לדו-קיום ולשותפות

יאסר חוג'יראת:  חבריי חברי הכנסת, לפעול לחיזוק האחדות בינינו – זה באחריות שלנו

יאסר חוג'יראת:  תודה

אמיר אוחנה: 	 תודה רבה לחבר הכנסת חוג'יראת

אמיר אוחנה:  אני מזמין את חברת הכנסת אימאן ח'טיב יאסין –מוותרת

אמיר אוחנה:  חבר הכנסת אחמד טיבי, בבקשה

אמיר אוחנה:  רשימת הדוברים נעולה

אמיר אוחנה:  בבקשה, אדוני, עד שלוש דקות לרשותך

אחמד טיבי: מכובדי היושב-ראש, רבותיי חברי הכנסת, אני מבין שכל החברה נמצאת בטראומה, טראומה מובנת, ולכן תוך כדי אווירה של מלחמה וטראומה יש הצעות שהיה עדיף שלא היו באות

אחמד טיבי:  יש כלים קיימים בחוק, לא צריך להביא הצעות כאלה

אחמד טיבי:       אני רוצה מכאן לדבר - - -     

ארז מלול: אחמד, לא הביאו את זה בגלל המלחמה

ארז מלול:  שנתיים עבדו על החוק הזה

אחמד טיבי: גם אז התנגדנו, חבר הכנסת מלול

ארז מלול: בסדר, זה לא בגלל - - -     

אחמד טיבי: אני רוצה, ברשותך, אדוני היושב-ראש, לדבר על כמה מקרים שבהם יש טעויות קשות שגורמות לעוול נורא

אחמד טיבי:  אני רוצה להציג את המקרה של ד"ר עבד סמארה מטירה, מנהל מחלקת מיון בבית חולים השרון – אדם, רופא משכמו ומעלה, והוא עשה רבות גם למען החולים, יהודים וערבים כאחד, וכולם דיברו בשבחו

אחמד טיבי:  פתאום מישהו צילם איזה סטטוס שלו ושלח אותו כאילו הוא מהיום, עם דגל האסלאם, ונפתחה תיבת פנדורה ומלחמת עולם

אחמד טיבי:  עליהום

אחמד טיבי:       הוא הושעה מייד מבית חולים השרון – אני קורא בשמו של בית החולים – ששייך לקופת חולים כללית, ש-70% מהמבוטחים הערבים הם אצלה, ורק לאחר מכן התברר שזה סטטוס מלפני שנתיים, ומי שהאשים אותו שזה דגל החמאס טעה – במקרה הזה, שר הבריאות – כי זה דגל האסלאם – זה אפילו דגל של מפלגה שמיוצגת בכנסת – וליד הדגל הזה, שהוא לא דגל חמאס, יש יונת שלום, יונת שלום עם עץ זית

אחמד טיבי:  זה לא הרגיע

אחמד טיבי:       אחר כך מביאים משפט שהוא אמר של חסן אלבצרי, שיש בו ביקורת פנימית דווקא

אחמד טיבי:  מאז אף אחד לא קרא לו לשימוע, אבל שלחו לו – הוא הושעה

אחמד טיבי:  מנהל חדר המיון הושעה, עכשיו הוא מושעה

אחמד טיבי:  אנשים שמכירים אותו – יש קמפיין וכדומה

אחמד טיבי:  יש כאן מקרה של טעות ברורה, אבל בינתיים הוא ומשפחתו מקבלים איומים

אחמד טיבי:       כך לגבי ד"ר ענאן עבאסי, סגן מנהל מעפולה – הוא לא עשה, הוא לא הואשם; אשתו נעצרה ושוחררה

אחמד טיבי:       עכשיו המשטרה עוצרת אנשים, אדוני, על לייק; מגיעה בכוחות גדולים בלילה, אנשים נחקרים ומשתחררים

אחמד טיבי:  תראה מה קורה אחרי שהם משתחררים, אדוני היושב-ראש: מפעילים נגדם אמצעים כלכליים שמפעילים נגד ארגוני פשיעה

אחמד טיבי:  למשל חברת ישראכרט שלחה למישהו: בעקבות התמיכה שלך, שקיבלנו מהמשטרה - -      

אמיר אוחנה: לסיום, אדוני

אחמד טיבי: - - ששחררה אותו – התמיכה שלך בחמאס, למרות שהוא לא כתב "חמאס", לא כתב כלום – אנחנו עוצרים לך את האשראי

אחמד טיבי:  זהו, אתה אצלנו לא קליינט

אחמד טיבי:  בושה לחברת ישראכרט

אחמד טיבי:       בושה גם לעיריית חיפה, ששלחה לאותו אדם עבירות, קנסות בדיעבד, כי המשטרה ביקשה ממנה, על מישהו ששוחרר - -      

אמיר אוחנה: חבר הכנסת טיבי

אחמד טיבי: - - ולא הואשם, אדוני

אחמד טיבי:       מה שנוגע לך כיושב-ראש – אין חבר כנסת ערבי שלא מקבל איומים ברצח, מובהקים: אתה חייב להירצח; אתה תירצח בקרוב; כדור בין העיניים, לחלק מחבריי

אחמד טיבי:  אין בין חברי הכנסת משתי הסיעות חה"כ אחד שלא קיבל איומים

אחמד טיבי:  גם חברי כנסת מהימין מקבלים איומים ברצח

אחמד טיבי:  למה לגבי האנשים האלה המשטרה לא פועלת מהר? כל התלונות הועברו לקצין הכנסת

אחמד טיבי:       עכשיו, אני אומר שיש כאן טעויות, גם טעויות בתרגום, אבל יש אווירה של עליהום

אחמד טיבי:  האווירה של העליהום גורמת להשעיית מנהל יחידת חירום - -      

אמיר אוחנה: חבר הכנסת טיבי

אחמד טיבי: - - ואסור, אסור, אסור ללכת לשם

אחמד טיבי:  תודה, אדוני

אמיר אוחנה: תודה

אמיר אוחנה:  חבר הכנסת צבי ידידיה סוכות

אמיר אוחנה:  לאחר מכן נעבור להצבעה, אלא אם כן השר ביטון ירצה לסכם – או שאין צורך? בבקשה, אדוני, עד שלוש דקות לרשותך

צבי ידידיה סוכות: אדוני היושב-ראש, חבריי חברי הכנסת, ההסתה היא השורש לטרור

צבי ידידיה סוכות:  קו ההגנה לעולם ייפרץ

צבי ידידיה סוכות:  אין לנו שום סיכוי לעצור את הטרור הנאצי הזה בהגנה בלבד, זה פשוט לא ילך

צבי ידידיה סוכות:  אבל אנחנו עומדים גם מול הנהגה אכזרית וצמאת דם

צבי ידידיה סוכות:  הטרור לא מגיע סתם, אנשים לא סתם פתאום קמים בבוקר ומחליטים ללכת ולרצוח יהודים; זה מגיע מתוך ביצה שמצמיחה יתושים, שמצמיחה את הטרור

צבי ידידיה סוכות:  ילדים שגדלים למציאות – שמענו כולנו אתמול את ההקלטה של ילד שהולך ומתלהב מול ההורים שלו כמה יהודים הוא הולך לרצוח וכמה יהודים הוא רצח, ואיך שהוא מתלהב, ואיך שמכבדים אותו על הדבר הזה

צבי ידידיה סוכות:  הדבר הזה, לצערי, לא קורה בחלל ריק

צבי ידידיה סוכות:  נתחיל מהרשות הפלסטינית – רשות שמממנת, מעודדת ותומכת בטרור, כשאבו מאזן משלם כסף, משלם משכורת לכל ילד שירצח יהודי – לרוצחי משפחת פוגל, שטבחו תינוקת קטנה, רצחו אותה בסכין

צבי ידידיה סוכות:  אבו מאזן משלם להם כסף, והאדם הזה נהפך איכשהו למנהיג לגיטימי בעולם

צבי ידידיה סוכות:    זה לא נעצר רק באבו מאזן

צבי ידידיה סוכות:  לצערי גם בבית הזה: חבר הכנסת אחמד טיבי כינה את חמאס "ארגון לגיטימי"; חבר הכנסת איימן עודה עמד כאן על הדוכן בזמן הלוויית חייל צה"ל שנפל בג'נין וצעק פה, ממש מעל הדוכן הזה: יחי מחנה הפליטים ג'נין

צבי ידידיה סוכות:      הדבר הזה, רבותיי, הוא זה שמוביל לטרור – הדבר הזה, המקום הזה שבו אנשים כביכול נאורים, אנשים מבוגרים, הולכים ומשבחים מחבלים, הולכים ומבקרים אותם בסוכות האבלים

צבי ידידיה סוכות:  כשיושב-ראש ועדת המעקב של ערביי ישראל מצטלם עם מחבלים וקורא לישראל "פושעת מלחמה", מה אנחנו מצפים מהילדים הקטנים? מה אנחנו מצפים בסוף מכל אחד שגדל לתוך מציאות נוראה כזאת, שהוא לא ילך ויתמוך בטרור? שלא ילך וירצח יהודים? הרי לשם מגדלים אותו, לשם החברה מסלילה את הדרך שלו

צבי ידידיה סוכות:  הוא יודע שאם הוא ילך וירצח יהודי, הוא יהפוך לגיבור השכונה – התמונות שלו ייתלו בכל מקום, המשפחה שלו תקבל משכורת לכל החיים, בסוכת האבלים של המשפחה שלו, במקרה שהוא ימות, יבואו לבקר מנהיגי החברה, וכשהוא ישב בכלא, יהיו הרבה מאוד מי שידאגו לו

צבי ידידיה סוכות:       לכן רבותיי, החוק הזה, שבא להילחם בהסתה, הוא כל כך חשוב

צבי ידידיה סוכות:  בשבועיים וחצי האחרונים מדינת ישראל אמרה: מה שהיה, לא יהיה עוד

צבי ידידיה סוכות:  יש כבר למעלה מ-110 עצורים שנעצרו בחשד להסתה לטרור, מספר שהוא למעלה מכל העצורים שהיו בחמש השנים האחרונות בתחום הזה, והחוק הזה, שבא להעניש גם את מי שצורך את ההסתה לטרור, הוא חוק חשוב ועקרוני מאין כמוהו

צבי ידידיה סוכות:  אני מבקש מכולם לתמוך בחוק הזה

צבי ידידיה סוכות:  תודה רבה

אמיר אוחנה: אני מודה לחבר הכנסת סוכות

אמיר אוחנה:       אנו נעבור להצבעה

אמיר אוחנה:  ההצבעה תהיה אלקטרונית

אמיר אוחנה:  אנא שבו במקומותיכם, מי שמעוניין להצביע

אמיר אוחנה:  חבר הכנסת סוכות, אם אתה מעוניין להצביע, אנא שב במקומך

אמיר אוחנה:  אנחנו נעבור להצבעה על הצעת חוק המאבק בטרור (תיקון מס' 9 והוראת שעה) (צריכת פרסומי טרור), התשפ"ד–2023, בקריאה הראשונה

אמיר אוחנה:  הצבעה כעת

אמיר אוחנה: בעד ההצעה להעביר את הצעת החוק לוועדה – 17 

אמיר אוחנה: נמנעים – אין 

אמיר אוחנה: 17 בעד, שמונה מתנגדים, אין נמנעים

אמיר אוחנה:  אני קובע כי הצעת חוק המאבק בטרור (תיקון מס' 9 והוראת שעה) (צריכת פרסומי טרור), התשפ"ד–2023, אושרה בקריאה הראשונה

אמיר אוחנה:  המלצת הייעוץ המשפטי היא שההצעה תעבור או לוועדת החוקה או לוועדה לביטחון לאומי

אמיר אוחנה:  אני שומע פה גם חוץ וביטחון

אמיר אוחנה:  בכל מקרה, לפיכך, ההצעה תעבור לוועדת הכנסת, וזו תקבע את הוועדה שתטפל בה בהמשך

אמיר אוחנה: הסעיף הבא על סדר-היום – הגנה על מענקים מיוחדים (חרבות ברזל), התשפ"ד–2023, לקריאה הראשונה

אמיר אוחנה:  גם את הצעת החוק הזו יציג השר חיים ביטון, בשם שר המשפטים

אמיר אוחנה:  בבקשה

אמיר אוחנה:  בינתיים – הודעה למזכיר הכנסת

דן מרזוק: ברשות יושב-ראש הכנסת, אבקש להודיעכם, כי הונחה היום על שולחן הכנסת, לקריאה השנייה ולקריאה השלישית, הצעת חוק הארכת תקופות ודחיית מועדים (הוראת שעה – חרבות ברזל) (אישורים רגולטוריים, עיצומים כספיים ובדיקות מתקני גז), התשפ"ד–2023, שהחזירה ועדת החוקה, חוק ומשפט

דן מרזוק:  תודה

אמיר אוחנה: תודה

אמיר אוחנה: [רשומות (הצעת חוק, חוב' מ/1665)

אמיר אוחנה: ] 

אמיר אוחנה: בבקשה, השר ביטון

חיים ביטון: תודה רבה, אדוני היושב-ראש

חיים ביטון:  כנסת נכבדה, החוק הזה גם הוא בהקשר למצב שבו אנחנו נמצאים

חיים ביטון:  הצעת החוק נקראת הגנה על מענקים מיוחדים (חרבות ברזל), התשפ"ד–2023

חיים ביטון:  הצעת החוק מבקשת לקבוע הוראה המאפשרת לספק הגנה מפני עיקולים עבור מענקים הניתנים מכוח סמכותה השיורית של הממשלה שנקראת "מענקים מינהליים"

חיים ביטון:  במצבים מסוימים הממשלה נדרשת לעשות שימוש בסמכותה השיורית לצורך מתן מענקים

חיים ביטון:  זאת, למשל, במצבי חירום כגון זה שאנחנו חווים עכשיו, שבהם יש צורך להעניק סיוע מהיר למי שמושפע ממצב החירום

חיים ביטון:  בדרך זו ניתן מענה ראשוני, ובמידת הצורך המשך הסיוע ניתן באמצעות חקיקה ייעודית

חיים ביטון:    לשימוש בכלי זה יש גם מגבלות, ובהן שלא ניתן להגן על מענקים אלה מפני עיקול בהחלטת הממשלה עצמה, שהרי החלטת ממשלה לא יכולה להתגבר על זכות העיקול המוקנית בחקיקה

חיים ביטון:  היעדר הגנה מפני עיקול עשוי לסכל את מטרת המענק; למשל, אם מדובר במענק סוציאלי שנועד לספק לזכאי איזושהי עזרה כספית ראשונית, עיקולו בידי נושה של הזכאי לא יאפשר לו לעשות שימוש באותה עזרה כספית

חיים ביטון:    מסיבה זו, ונוכח המצב החריג שבו אנו נמצאים, שיש להניח שבמהלכו הממשלה תזדקק לעשות שימוש בסמכותה למענקים מן הסוג הזה, מוצע לקדם חוק שיהווה מעין פלטפורמה שתאפשר להגן על מענקים מסוימים מפני עיקול

חיים ביטון:  לפי ההצעה, החלטות ממשלה שיימנו בתוספת בחוק יהיו מוגנות מפני עיקול במשך 90 ימים מיום ששולמו לזכאי

חיים ביטון:  ההגנה שהחוק מציע אינה גורפת על כל מענק מינהלי, אלא שר האוצר ושר המשפטים יוכלו לעדכן בתוספת החלטות ממשלה ספציפיות שיזכו להגנה

חיים ביטון:  על השרים יהיה לשקול את מאפייני המענק והיקף ההגנה שיש לתת לו, תוך שיהיה עלינו לשקול גם את האיזון בין הזכאי למענק לבין הנושה, בהתחשב, בין היתר, בתכלית המענק, גובהו, זהות הזכאי וכדומה

חיים ביטון:  אני מדגיש שההצעה לא חלה על מענקים שיינתנו בחיקוקים, שכן דרך המלך היא להכניס בחקיקות אלה הגנות בהתאם לאיזונים הנוגעים למענק שנקבע באותו חוק

חיים ביטון:       בחוקים אחרים המקנים הגנה מפני עיקול, תקופת ההגנה על המענק אחרי שהוא משולם היא על פי רוב 30 ימים

חיים ביטון:  בהצעה זו מוצע להרחיב את ההגנה ל-90 ימים, ולהחיל את ההרחבה הזו גם על חוקים נוספים, כגון חוק הביטוח הלאומי

חיים ביטון:  זאת, כדי לתת שהות לזכאים למענקים ולגמלאות לנצל אותם בתקופה שבה ייתכנו קשיים כלכליים נוספים, וכן יש קושי לנהל את המענק באופן מהיר בשל הנסיבות, ובין השאר – מפונים שנמצאים במעברי מגורים

חיים ביטון:    כבר עם הנחת הצעת החוק אנו מציעים להגן על שני מענקים מינהליים שעליהם הוחלט בתחילת הלחימה: הראשון – מענק "משב הרוח", שניתן למפונים המתגוררים בטווח של 0 עד 7 ק"מ מרצועת עזה

חיים ביטון:  מענק זה כבר משולם בפועל והבהיר לנו את הצורך בחוק שלפניכם, משום שהתברר שלחלק מהמפונים יש עיקול על חשבונם המונע מהם לעשות שימוש בכספי המענק

חיים ביטון:  אנו מציעים לקבוע שאם המענק טרם מומש בידי הנושה, אז העיקול יוסר בדיעבד

חיים ביטון:  השני – סוג של מענק שיינתן למשפחות החטופים והנעדרים

חיים ביטון:  התקבלה החלטת ממשלה שמציעה להעניק להן גמלאות שניתנות היום למשפחות החללים, החלטה 982

חיים ביטון:  בסופו של דבר תהיה חקיקה שתסדיר את הנושא, אבל עד אז חלק מהתגמולים יינתנו בהחלטת ממשלה, ואנו מבקשים להגן עליהם מפני עיקול

חיים ביטון:      יש דחיפות גדולה לאשר את הצעת החוק על התוספת שבה, כדי לספק הגנה ביחס למענקים האמורים, שהם בעלי תכלית סוציאלית מובהקת, ולמנוע את עיקול הכספים

חיים ביטון:  הצעת החוק משותפת לשר המשפטים ולשר האוצר

חיים ביטון:  הממשלה מבקשת, על כן, כי הכנסת תתמוך בהצעת חוק זו

חיים ביטון:  תודה

אמיר אוחנה: תודה לשר ביטון

אמיר אוחנה:  נעבור כעת לדיון האישי

אמיר אוחנה:  ראשון הדוברים, חבר הכנסת ואליד אלהואשלה – אינו נוכח; חבר הכנסת איימן עודה – אינו נוכח; חברת הכנסת עאידה תומא סלימאן – אינה נוכחת

אמיר אוחנה:  חבר הכנסת גלעד קריב, בבקשה

אמיר אוחנה:  שלוש דקות

אמיר אוחנה:  רשימת הדוברים נעולה

אמיר אוחנה:  תודה

גלעד קריב: אדוני היושב-ראש, כנסת נכבדה, בוקר טוב

גלעד קריב:  אנחנו כמובן נתמוך בהצעת החוק החשובה הזו, אבל אני מבקש לנצל את הבמה, אדוני היושב-ראש, בשביל להתייחס לעובדה שאנחנו נמצאים ביום ה-19 של המלחמה, וממשלת ישראל טרם הציגה תוכנית סיוע לעסקים, לעצמאים ולעובדים

גלעד קריב:      הבוקר כונס דיון בוועדת הכלכלה, והדובר המרכזי היה שר הכלכלה ניר ברקת, שהגיע לדיון כדי להציג את התוכנית שלו, וזאת יומיים אחרי שהוא עשה זאת גם בוועדת הכספים וימים אחדים אחרי שסגן ראש אגף תקציבים הציג את התוכנית של האוצר בוועדת הכספים

גלעד קריב:  ואנחנו שואלים, ואיתנו גם מאות אלפי בעלי עסקים ומיליוני שכירים שואלים: מתי שר האוצר ושר הכלכלה יואילו לדבר ביניהם ולגבש בעזרת הקבינט החברתי-כלכלי תוכנית אחת בשם ממשלת ישראל, שתובא לממשלה ואחר כך לכנסת?      האם זה הגיוני ששר האוצר ושר הכלכלה מתווכחים ביניהם, ועושים זאת באמצעות אולפני הטלוויזיה וועדות הכנסת, במקום שיתכנסו הם ויתר השרים המופקדים על התחומים הכלכליים, החברתיים – שר החקלאות, לדוגמה, שגם הוא צריך להציג מענה לחקלאים – ויביאו אחת ולתמיד תוכנית בשם הממשלה? ואם השרים לא מסוגלים להפסיק להתקוטט ביניהם, ייגשו לראש הממשלה, שיכול רגע לחדול מהסיורים שלו ומהצילומים שלו עם היוניקלו

גלעד קריב:  ישב ראש הממשלה ויכריע במחלוקות בין השרים, ויעביר באמת מסר של חיזוק החוסן הלאומי

גלעד קריב:      המצב הזה שבו שרי הממשלה הבכירים מתקוטטים כאילו הם נמצאים בעיצומו של קמפיין פריימריז, במקום לשבת ביחד 24/7 ולהביא בשורה למשק הישראלי, זה עוד דוגמה לכשלים התפקודיים הדרמטיים של הממשלה בעת הזו

גלעד קריב:  והדברים לא נאמרים רק כביקורת פוליטית

גלעד קריב:  כולנו נסכים שיכולתה של מדינת ישראל לנצח במלחמה החשובה הזאת, היכולת הזו נשענת הן על הרגל הצבאית והן על הרגל הכלכלית-חברתית

גלעד קריב:  אז יעשו לנו טובה גם שר האוצר וגם שר הכלכלה, ויפסיקו להגיע לכאן למסעות יח"צ, ייפגשו היכן שייפגשו, יגיעו לסיכום, יעברו דרך הקבינט ודרך הממשלה, ואם הם יציגו כאן תוכנית ראויה, גם חברי האופוזיציה יצביעו בעדה

גלעד קריב:  תודה רבה

אמיר אוחנה: תודה לחבר הכנסת קריב

אמיר אוחנה:  חבר הכנסת ווליד טאהא, בבקשה

אמיר אוחנה:  עד שלוש דקות לרשותך

וליד טאהא: תודה רבה, כבוד היושב-ראש

וליד טאהא:  חברות וחברי הכנסת, לצד הכרזת מצב החירום במדינה, מצב החירום החוקתי, שורר בקרב אזרחי המדינה מצב חירום מנטלי

וליד טאהא:  בהתאם למצב החירום המנטלי הזה, התובע מכיר את עצמו, וגם הנתבע, לכאורה, ידוע מראש

וליד טאהא:       אנחנו מקבלים, כנציגי החברה הערבית, עשרות פניות, אפילו מאות, של אזרחים ערבים – של רופאים, אחים, אחיות, רוקחים וכל מיני מקצועות אחרים – על לכאורה ניהול שיחה רגילה בין חברים לעבודה – לא פוסט, לא התבטאות בכלי תקשורת, לא שום דבר מהדברים האלה, רק שיחה בין רעים, בין עמיתים לעבודה, שהופכת אחר כך לעילה לרדיפה ולזימון לשימוע והשעיה מהעבודה

וליד טאהא:  זאת אומרת, בהתחלה אנחנו מענישים אותך, ואחרי שמענישים אותך הולכים לברר אם באמת זה הגיע לך או שזה לא הגיע לך

וליד טאהא:       רבותיי, מדינות דמוקרטיות נמדדות בשעות הכי קשות שלהן – בשעות מלחמה, בשעות משבר

וליד טאהא:  ואנחנו מכירים, אדוני היושב-ראש – הממשלה הנוכחית, הקואליציה הנוכחית, התחילה את תהליך חיסול הדמוקרטיה במדינה עוד לפני שהתחילה המלחמה האחרונה במה שנקרא "הרפורמה המשפטית" וכל ההפגנות שהיו נגד הדבר הזה

וליד טאהא:       לפני כמה דקות עבר חוק דיקטטורי לכל דבר ועניין, חוק ששם בצד את כל הזכויות של האזרחים והוא חוק רדיפתי, שלא רודף אותך בגין מעשה שעשית, הוא רודף אותך בגין כוונה, כאילו רצית בעקבותיה לעשות מעשה

וליד טאהא:  זאת אומרת, אנחנו מאבדים את זה

וליד טאהא:  מישהו צריך להתעשת

וליד טאהא:  אזרחים תמימים לא צריכים לשלם את מחיר השיגעון, וטוב להתעורר מוקדם כדי לא לסבך את אזרחי המדינה בדרכים אפלות שאנחנו לא רוצים שיגיעו לשם

וליד טאהא:  תודה

אמיר אוחנה: תודה רבה

אמיר אוחנה:  חבר הכנסת דני דנון – אינו נוכח

אמיר אוחנה:  חבר הכנסת סימון מושיאשוילי, בבקשה

אמיר אוחנה:  אחריו – חברת הכנסת גלית דיסטל אטבריאן

סימון מושיאשוילי: אדוני היושב-ראש, חבריי חברי הכנסת, נכפתה עלינו מלחמה לפני למעלה משבועיים וחצי, ועם כל הצער – אני לן בבתי מלון בירושלים, אני רואה את המפונים; אנשים שאתמול בלילה אמרו לי: תשמע, יצאנו עם הטרנינג מלמעלה – כך אמרה לי אחת באחד ממלונות ירושלים

סימון מושיאשוילי:  אני חושב על היום של עוד דקה, מחר, עוד שבוע, עוד חודשיים, בתקווה שלעולם לא יהיה; המלחמה בחזית הצפונית

סימון מושיאשוילי:  אנחנו חייבים להתכונן, חייבים להתכונן ולא להיתפס עם – מנסים לפנות חלק מאשקלון, הצלחנו חלק קטן, מנסים עוד חלק

סימון מושיאשוילי:  נחשפתי למספרים בוועדת הכספים – כמה פינו עד היום, כמה עוד נותר לפנות מאשקלון

סימון מושיאשוילי:  בצפון, אם חלילה, הבעיה תהיה אולי חמורה שבעתיים

סימון מושיאשוילי:       כבר היום, אני כתושב הקריות נחשף למתח

סימון מושיאשוילי:  נכון שהחנויות, רשתות המזון, פתוחות שם

סימון מושיאשוילי:  אבל ממה שאני רואה – לא אנשים מספרים לי, אני רואה, אני נוכח – אני רואה שלאף אחד אין חשק ואין רצון לצאת ולרכוש מוצרי – בימים האלה אני קורא לזה מותרות, כמו ארון לדוגמה, או אפילו נעל ספורט, אלא מזון ומוצרי טואלטיקה

סימון מושיאשוילי:  אנחנו חייבים להתכונן לדברים האלמנטריים

סימון מושיאשוילי:  כמדינה, אנחנו חייבים לספק את זה לאזרחים

סימון מושיאשוילי:       תושבים מנהריה מתקשרים אליי ואומרים לי: תשמע, למעלה מ-30% מתושבי העיר התפנו בכוחות עצמם

סימון מושיאשוילי:  יפה שעה אחת קודם, ושלא נצטרך לזה, בתקווה שלא נצטרך לזה, בתפילה שבורא עולם באמת ירחם עלינו

סימון מושיאשוילי:  תודה לכולם

אמיר אוחנה: אמן ואמן

אמיר אוחנה:  תודה

אמיר אוחנה:  חברת הכנסת גלית דיסטל אטבריאן, ואחריה – חברת הכנסת מירב בן ארי

אמיר אוחנה:  אחרון הדוברים יהיה חבר הכנסת אריאל קלנר

גלית דיסטל אטבריאן: תודה רבה, אדוני יושב-ראש הכנסת

גלית דיסטל אטבריאן:  אני מניחה שאין ישראלי שלא שמע את שיחת הטלפון של המחבל הנאצי שהתקשר להוריו בזמן שהוא טובח ביהודים ומתגאה: אבא, אבא, הרגתי עשרה, אבא, הרגתי עשרה

גלית דיסטל אטבריאן:  והאבא אומר לו: כל הכבוד, ואז מעבירים את הטלפון לאימא, וגם האימא: כל הכבוד

גלית דיסטל אטבריאן:  באמת, זה הזכיר לי את השיחות, להבדיל אלף אלפי הבדלות, שישראלים עושים להורים שלהם כשהם עוברים שלב בכוכב הבא, נגיד, באיזו תוכנית: אבא, התקבלתי, התקבלתי

גלית דיסטל אטבריאן:  זאת אומרת, השמחה של האבא והאימא על זה שהבן המוצלח, המוצלח, זה שתוכנת לרצוח יהודים, הביא ציונים מדהימים – עשרה, לא פחות

גלית דיסטל אטבריאן:  ואני שואלת את עצמי, הוא נאצי, על זה אנחנו כולנו מסכימים; אבא שלו מה? אימא שלו מה? מה הם? איפה אנחנו שמים את הקו בין חמאס לבין החפים מפשע בעזה? איפה אנחנו שמים את הקו? זאת שאלה שאנחנו חייבים להכריע עכשיו

גלית דיסטל אטבריאן:       ברשות הפלסטינית במזרח ירושלים יש ספרי לימוד שבהם המורה לאזרחות נותנת לתלמידים שלה את התמונה של דלאל מוגרבי, שרצחה 35 ישראלים, ביניהם 12 ילדים

גלית דיסטל אטבריאן:  ילדים

גלית דיסטל אטבריאן:  המורה הזו לאזרחות באה לתלמידים שלה ואומרת להם: האישה הזו קדושה

גלית דיסטל אטבריאן:  איך אנחנו קוראים למורה הזו? איך אנחנו קוראים לבית הדפוס שהדפיס את הספר הזה? איך אנחנו קוראים להורים של התלמידים, שיודעים שהילדים שלהם לומדים בבית הספר שמי שרוצח 12 ילדים הוא קדוש? מה הם? אנחנו יודעים שחמאס הם נאצים

גלית דיסטל אטבריאן:  מה הם?     איך אנחנו קוראים לבעל פיצרייה שרואה אישה בת 80 פלוס הולכת לשבי בחמאס ועושה מזה לוגו מצחיק לפיצה שלו? אנחנו יודעים שחמאס נאצים, אבל מה הוא? מה הוא? איך אנחנו קוראים למי שמנהל את הרשות הפלסטינית, שהדוקטורט שלו הוא הכחשת שואה? אז חמאס הם נאצים, אבל הוא מה? איך אנחנו קוראים למי שמנהל את תעשיית ה-pay to slay – נשלם לך כדי שתרצח יהודים? זה בכל הרשות הפלסטינית, יש אפילו תפריט: רצחת ראש אחד – תקבל x; רצחת שני יהודים – תקבל x כפול שתיים; רצחת עשרה יהודים – אתה והמשפחה שלך מסודרים

גלית דיסטל אטבריאן:  מה הם? אנחנו יודעים שחמאס הם נאצים, אבל מה הם? איך אנחנו קוראים להם?     הגיע הזמן שמדינת ישראל תעשה shift בחשיבה שלה

גלית דיסטל אטבריאן:  אנחנו וילה שמוקפת בנאצים, באנשים שהאינטרס היחיד שלהם, המוטיבציה היחידה שלהם תמיד הייתה – זה לא כיבוש וזו לא טריטוריה, זה רצח יהודים

גלית דיסטל אטבריאן:  וזה צריך להתגבש גם בספרי הלימוד שלנו, וזה צריך להתגבש גם בקוד של צה"ל

גלית דיסטל אטבריאן:  לא אסא כשר צריך לקודד את הקוד המוסרי של צה"ל, הוא פשוט לא מתאים, הוא לא קורא את המפה

גלית דיסטל אטבריאן:  אנחנו צריכים אנשים מפוכחים מספיק, שיודעים לקרוא את המפה ולומר ביושר: אנחנו מתעסקים פה עם חיות אדם

גלית דיסטל אטבריאן:       ואנחנו צריכים להיערך בכל החזיתות – אקדמיה, מערכת החינוך, צה"ל, פרקליטות, עליון

גלית דיסטל אטבריאן:  כולם צריכים להתחיל להבין מול מה אנחנו מתמודדים, כי אם נמשיך לעצום עיניים ולקרוא רק לחמאס נאצים אבל כל השאר חפים מפשע, אז האסון הבא יתדפק לנו בדלת

גלית דיסטל אטבריאן:  תודה רבה

אמיר אוחנה: תודה לגברתי

אמיר אוחנה:       אני חייב להוסיף, כמי שאת השבועיים האחרונים העביר לא מעט בכפר עזה, בבארי, ברעים, שחמאס יזם את המלחמה הזאת, אבל מי שהצטרפו אליה – אנחנו מדברים על מאות רבות של מחבלים של הג'יהאד האסלאמי ומאות רבות, כנראה למעלה מ-1,000, מתושבי עזה שאין להם שיוך ארגוני - -     

קריאה: תושבי עזה זה חמאס

אמיר אוחנה: - - תושבי עזה שאין להם שיוך ארגוני לאחד מארגוני הטרור המוכרים, והם ביצעו חלק ממעשי הזוועות

אמיר אוחנה:  אני לא יודע אם המתקשר הזה שהזכרת, גברתי, אני לא יודע אם הוא משתייך לארגון או שאיננו משתייך לארגון

גלית דיסטל אטבריאן: ההורים שלו הם הבעיה

אמיר אוחנה:  כן

אמיר אוחנה:       חברת הכנסת מירב בן ארי, בבקשה

מירב בן ארי: תודה רבה, אדוני היושב-ראש

מירב בן ארי:  כנסת נכבדה, מכיוון שמסתבר שהנאומים שלי מתגלגלים לאסלאמונאצים, זו הזדמנות לפנות גם מפה למלכת ירדן, שטענה היום שלא ערפו ראשים של ילדים

מירב בן ארי:  הבעיה של מדינת ישראל, הבעיה – האתגר של מדינת ישראל הוא שהיא מדינה דמוקרטית, ליברלית, ששומרת על התושבים שלה, וככזאת היא לא מפרסמת בערוצים הממשלתיים את תמונות הזוועה, קודם כול כדי לכבד את אותם תושבים שגרים בעוטף שהמשפחות שלהם נטבחו

מירב בן ארי:  אז אני רוצה להגיד למלכת ירדן ולמזכ"ל האו"ם ולכל אותם יפי הנפש: עשו לנו שחיטה

מירב בן ארי:       הייתי בשבוע שעבר בכפר עזה, ועכשיו אני בדרך לשם

מירב בן ארי:  לא רק ששחטו, כדי לוודא, גם שרפו

מירב בן ארי:  אני כל הזמן בהתלבטות אם לספר את הסיפורים שאנחנו שומעים מהחיילים, מאנשי זק"א, או שלא לספר

מירב בן ארי:  האם לספר? אני כל הזמן בדיסוננס, ואני באמת באמת מנסה מצד אחד לתת את הזכות לאותם אזרחים שטבחו להם במשפחה לשמור על המוות של אותם אנשים – ובין להראות להם את הפרצוף האמיתי

מירב בן ארי:       גלית דיברה על שיחת הטלפון

מירב בן ארי:  מה הכי הפריע לי בשיחה, או הדהד? שאימא שלו אומרת לו: הלוואי שהייתי איתך

אופיר כץ: היא אומרת לו בסוף: תהרוג, תהרוג עוד

מירב בן ארי: מה זה?     

גלית דיסטל אטבריאן: - - -      

מירב בן ארי: אתם יודעים, אנחנו נמשיך להיות המדינה הזו ששומרת על הזכויות של התושבים שלה והאזרחים שלה גם אחרי שהם מתים, אבל אם את לא מסוגלת להסתכל בסרטים ובתמונות, אל תשקרי

מירב בן ארי:  אל תשקרי

מירב בן ארי:  כי ערפו ראשים, ושרפו ילדים, והוציאו להם איברים, ואני לא רוצה להיכנס יותר, אבל פשוט אל תשקרי

מירב בן ארי:  כי אם אנחנו עם ששומר גם על המתים שלו, לפחות תעשו את הצדק עם אותם נרצחים ותצפו בסרטונים שלהם, ותהיו בצד הנכון של ההיסטוריה, לא בצד של הרוצחים והשוחטים האלה

מירב בן ארי:      אנחנו נעשה הכול כדי להילחם על המדינה שלנו, אבל תפסיקו לשקר לעולם

מירב בן ארי:  רצחו, טבחו, שרפו, אנסו – אצלנו, בבית שלנו

מירב בן ארי:  תלמדו את העובדות

מירב בן ארי:  תפסיקו לשקר

מירב בן ארי:  תודה, אדוני

אמיר אוחנה: תודה לגברתי

אמיר אוחנה:  לכל מי שיש לו ספקות, לכל מי שמפקפק, אני מציע לשמוע את אלוף משנה גולן ואך, שבמו ידיו החזיק בידו האחת תינוק כבן שנה ובידו השנייה את הראש שלו

מירב בן ארי: אתה יודע, אתה כל הזמן בדיסוננס עם עצמך

אמיר אוחנה: לשאלה של גברתי אם לפרסם או לא לפרסם, אני חושב שיש במקורותינו משפט חשוב: "זכור את אשר עשה לך עמלק"

אמיר אוחנה:  לזכור ולא לשכוח

אמיר אוחנה:       חבר הכנסת אריאל קלנר, ואחריו נעבור להצבעה, אלא אם כן השר ירצה לסכם

אופיר כץ: אמיר, גם כשהיינו בכפר עזה אני זוכר שעמדנו באיזה מקום ושאלנו: מה היה פה? אז אמרו לנו: פה היה חייל בלי הראש שלו

אמיר אוחנה: בבקשה, אדוני

אריאל קלנר: אדוני היושב-ראש, כנסת נכבדה, "לעולם לא עוד", נשבענו אחרי השואה

אריאל קלנר:  כמה נורא שהסיסמה הזו מושמעת שוב היום מכל עבר, ובצדק

אריאל קלנר:  גם אני ביקרתי באזורי המוות – בבארי, במקומות אחרים בדרום

אריאל קלנר:  אויב נאצי ג'נוסיידי וברברי טבח ולא חמל לא על נער ולא על זקן, לא על נערה ולא על זקנה, לא על עולל ולא על יונק

אריאל קלנר:  ואחר כך ברחובות העיר עזה ובמקומות שונים ביהודה ושומרון חילקו ממתקים ובקלאוות, שמחה על הדם היהודי הטהור שנשפך כמים

אריאל קלנר:       חבריי חברי הכנסת, עכשיו כבר לא צריך להתאמץ לשכנע שההבדל בין חמאס לנאציזם הוא ביכולות בלבד, ושלו היו יכולים, אדוני היושב-ראש, היו טובחים בנו שישה מיליון בלי למצמץ

אריאל קלנר:  אבל מה אם חמאס היו נכשלים באותה שבת שחורה? מה אם את הדיון הזה היינו מנהלים אולי לפני חודש? האם אז חמאס לא היו נאצים? אדוני היושב-ראש, הנאצים היו נאצים לא בגלל הישגי ההשמדה המטורפים שלהם, אלא בגלל הכוונות הזדוניות והאידיאולוגיה הרצחנית

אריאל קלנר:  לא צריך לחכות לשואה כדי לדעת שנאצים הם נאצים

אריאל קלנר:       אבל רגע, גלית, מה עם אבו מאזן – נכון? וחבריו המתונים מהפתח, אלה שלא - -     

גלית דיסטל אטבריאן: מכחיש את השואה

אריאל קלנר: כן, מכחיש השואה, כמובן

אריאל קלנר:  - - אלה שלא מגנים ואף חוגגים את הפרעות בבארי ובכפר עזה; אלה שמשלמים משכורות למרצחים שפלים; אלה שקוראים כיכרות על שם רוצחי ילדים יהודים; אלה שמחנכים את ילדיהם מגיל אפס שרצח יהודים הוא האידיאל הנעלה ביותר

אריאל קלנר:  מה ההבדל בינם לחמאס ולנאצים? ההבדל הוא רק ביכולת

אריאל קלנר:  כוונות יש להם, והם לא מסתירים אותן מאף אחד

אריאל קלנר:       לו היינו חלילה במציאות שבה יש מדינה פלסטינית ביהודה ושומרון, היא הייתה מדינה נאצית לכל דבר ועניין

אריאל קלנר:  מימוש תאוות הרצח הברברי ביישובי השרון היה אז רק שאלה של זמן

אריאל קלנר:  המלחמה ברשע אינה יכולה להישאר רק כנגד אלה שהצליחו במזימתם; היא חייבת להתייחס לכוונות ולאידיאולוגיה רצחנית

אריאל קלנר:  "לעולם לא עוד" לא יכולה להישאר רק סיסמה

אריאל קלנר:  לא פתח ישמור עלינו מחמאס, לא חמאס מג'יהאד ולא שום קשקוש אחר

אריאל קלנר:  רק אנחנו נגן על עצמנו

אריאל קלנר:  "הקם להרגך השכם להרגו"

אריאל קלנר:  לעולם לא עוד הכלה, מתינות והידברות עם נאצים

אריאל קלנר:  לא צריך לחכות לשואה כדי להבין שהנאצים הם נאצים

אריאל קלנר:  כוונות זה מספיק

אריאל קלנר:      בשעה זו אני מחזק ומתפלל – אני מחזק את הממשלה ומקבלי ההחלטות ומתפלל להצלחת כוחות הביטחון ולשלומם, כוחות ההצלה והרפואה, וכמובן, אזרחי ישראל

אריאל קלנר:  מלחמה לנו ברוע המוחלט עד הניצחון

אריאל קלנר:  "לעולם לא עוד" היא מחויבות חיינו

אריאל קלנר:  תודה רבה

אמיר אוחנה: אמן

אמיר אוחנה:  השר ביטון מעוניין לסכם או שנעבור להצבעה?      אם כן, נעבור להצבעה

אמיר אוחנה:  ההצבעה תהיה אלקטרונית

אמיר אוחנה:  אנא שבו במקומותיכם

אמיר אוחנה:  חברי הכנסת, נעבור להצבעה על הצעת חוק ההגנה על מענקים מיוחדים (חרבות ברזל), התשפ"ד–2023, בקריאה הראשונה

אמיר אוחנה:  חבר הכנסת קלנר, אנחנו עוברים להצבעה

אמיר אוחנה:  הצבעה כעת

אמיר אוחנה:  בבקשה

אמיר אוחנה: בעד ההצעה להעביר את הצעת החוק לוועדה – 18 

אמיר אוחנה: נמנעים – אין 

אמיר אוחנה: 18 בעד, אין מתנגדים ואין נמנעים

אמיר אוחנה:  אני קובע כי הצעת חוק ההגנה על מענקים מיוחדים (חרבות ברזל), התשפ"ד–2023, אושרה בקריאה ראשונה ותעבור לדיון בוועדת הכספים להכנתה לקריאה השנייה והשלישית

אמיר אוחנה: [מס' מ/1662; דברי הכנסת, חוב' ב', ישיבה 107; נספחות

אמיר אוחנה: ]  

אמיר אוחנה: חברי הכנסת, הנושא הבא על סדר-היום – הצעת חוק הארכת תקופות ודחיית מועדים (הוראת שעה – חרבות ברזל) (אישורים רגולטוריים, עיצומים כספיים ובדיקות מתקני גז), התשפ"ד–2023, לקריאה השנייה והשלישית

אמיר אוחנה:  אני מזמין את יושב-ראש ועדת החוקה, חוק ומשפט חבר הכנסת שמחה רוטמן להציג את הצעת החוק

אמיר אוחנה:  בבקשה

גלעד קריב: - - - אין הסתייגויות

אמיר אוחנה: יש בקשות לרשות דיבור

אמיר אוחנה:  אין הסתייגויות, יש בקשות לרשות דיבור

חוק ומשפט): אדוני היושב-ראש, חבריי חברי הכנסת, לפני שאגיד משהו על החוק הזה אני רוצה להתייחס לדברים שנאמרו קודם לכן

חוק ומשפט):  אנחנו יודעים שהקדוש ברוך הוא מקדים רפואה למכה, ובשבת שלפני אותה שבת שחורה, לפני שמחת תורה, הפעם האחרונה שקראנו בתורה הייתה פרשת האזינו

חוק ומשפט):  שירת האזינו מסתיימת בפסוק שאני חושב שצריך שיהיה אצלנו בראש, ובייחוד לאור דבריה של חברת הכנסת מירב בן ארי ואחרים, גם אצל אומות העולם

חוק ומשפט):       הפסוק שבו מסתיימת שירת האזינו – ברשותך נתחיל שלושה פסוקים או ארבעה – שהקדוש ברוך הוא אומר: "כי אשא אל שמים ידי ואמרתי חי אנכי לעֹלם

חוק ומשפט):  אם שנותי ברק חרבי ותאחז במשפט ידי אשיב נקם לצרי ולמשנאי אשלם

חוק ומשפט):  אשכיר חצי מדם וחרבי תאכל בשר מדם חלל ושביה מראש פרעות אויב

חוק ומשפט):  הרנינו גוים עמו כי דם עבדיו יקום ונקם ישיב לצריו וכִפֶּר אדמתו עמו"

חוק ומשפט):  אנחנו אומרים את הפסוק הזה כמעט כל שבת בבית הכנסת, וכמובן גם בשמחת תורה אמרנו אותו, בסוף תפילת "אב הרחמים" שנתקנה לזכר פרעות שעברנו בארצות הגלות

חוק ומשפט):  אז, כאשר אמרו את המילים "וכפר אדמתו עמו", לא היה "אדמתו" – היינו בגלות; כעת, כאשר אנחנו בארצנו, אין לנו אלא לחזור ולהתפלל ולבקש "הרנינו גויים עמו כי דם עבדיו יקום ונקם ישיב לצריו וכִפֶּר אדמתו עמו"

חוק ומשפט):      אדוני היושב-ראש, כנסת נכבדה, אני מתכבד להביא בפני הכנסת לקריאה השנייה והשלישית את הצעת חוק הארכת תקופות ודחיית מועדים (הוראת שעה – חרבות ברזל) (אישורים רגולטוריים, עיצומים כספיים ובדיקת מתקני גז), התשפ"ד–2023

חוק ומשפט):  מדובר בהצעת חוק ממשלתית שמבקשת לקבוע הסדרים שעניינם הארכה אוטומטית של תוקפם של מגוון אישורים רגולטוריים, דחיית מועדים הנוגעים לעיצומים כספיים ודחיית מועדים לבדיקת מתקני גז, וזאת בהמשך להסדרים דומים שנקבעו בעבר במהלך ההתמודדות עם משבר הקורונה

חוק ומשפט):  כמובן שאנחנו לא מעוניינים שאנשים שנמצאים כרגע בצו 8 או מפונים – בכלל, כל אדם שכרגע מצב החירום משפיע על יכולתו להתמודד עם הדרישות הביורוקרטיות והרגולטוריות, לא יצטרך להטריד את עצמו בכך

חוק ומשפט):  גם משרדי הממשלה השונים, אשר גם הם פועלים לפעמים בתקן חסר או שעובדיהם מגויסים, לא יכולים להתמודד עם העומס הרגיל של חידושי רגולציה ואישורים

חוק ומשפט):       ההצעה קובעת כי אישורים שפקעו ושיפקעו במהלך התקופה שנקראת "התקופה הקובעת", דהיינו מ-7 באוקטובר 2023 עד 7 בינואר 2024, יוארכו אוטומטית בשלושה חודשים

חוק ומשפט):  סוגים מסוימים של אישורים יוארכו בארבעה חודשים

חוק ומשפט):  אגב, זו תוספת שהדיון בוועדה הוסיף, לחדד את האפשרות להאריך אישורים מסוג מסוים בארבעה חודשים

חוק ומשפט):      חשוב להדגיש שהארכת האישורים מכוח החוק היא אוטומטית ואיננה מחייבת הגשת בקשה או תשלום אגרה בעד עצם ההארכה, אולם הרשות הציבורית יכולה להחליט כי ההארכה לא תחול לגבי אישור רגולטורי מסוים או שתקופת ההארכה לגביו תהיה קצרה יותר, כדי לאפשר פיקוח ובקרה על החלטות כאלה

חוק ומשפט):  גם זה דבר שהתווסף בדיוני הוועדה

חוק ומשפט):  מוצע לקבוע כי רשות ציבורית שמחליטה לקצר את תקופת ההארכה תידרש לדווח על כך לראש רשות האסדרה, ומדי שלושה חודשים הוא ידווח על כך לוועדה, כדי שאנחנו נדע מתי לא עושים שימוש בהארכה האוטומטית הזאת

חוק ומשפט):      בנוסף, מוצע לקבוע הסדר דומה לעניין מועדים לעיצומים כספיים, שלפיו המועדים הנוגעים לעיצומים כספיים יידחו באופן אוטומטי בשלושה חודשים, והסדר דומה לעניין דחיית בדיקה של מתקני גז, כי גם תנאי לאספקת הגז הוא קיום בדיקה במועד

חוק ומשפט):  גם כאן ניתן להאריך את זה באופן אוטומטי

חוק ומשפט):      בשל חוסר הוודאות הקיים באשר למועד חזרת המשק לפעילות מלאה בישראל, מוצע לאפשר להאריך את ההסדרים המוצעים

חוק ומשפט):  לפי המוצע, בהתקיים נסיבות משקיות חריגות או נסיבות מיוחדות אחרות המצדיקות זאת עקב המצב הביטחוני המיוחד, ניתן יהיה להאריך את התקופה הקובעת בתקופות נוספות שלא יעלו על תשעה חודשים סך הכול

חוק ומשפט):  הארכה ראשונה של עד שלושה חודשים היא באישור הממשלה, ובכל הארכה נוספת נדרש גם אישור הוועדה

חוק ומשפט):      בנוסף, מוצע לקבוע שבהתקיים התנאים, ניתן יהיה להאריך גם את תקופת ההארכה של תוקף האישורים – לא רק את התקופה שהאישורים בה מוארכים, אלא גם אישור שכבר הוארך בשלושה חודשים ניתן יהיה להאריך אותו בעצם בשלושה חודשים נוספים, אבל מדובר רק באישורים שהם מלכתחילה באורך של שנה, כלומר, שלא יהיה מצב שמישהו קיבל במקור איזה אישור לחודש והוא בעצם מקבל אישור לשבעה חודשים

חוק ומשפט):      לצד זאת יש רשימה בתוספת שנייה עם אישורים שעליהם יש הסדרים נוספים שכבר נעשו – למשל, הבולט שבהם תחום כלי הירייה, ויבורך המשרד לביטחון לאומי על כך שכבר האריך באופן אוטומטי את תוקפם של הרישיונות, הוא לא צריך את ההסדר הכולל שבחוק – ומשרדים שונים שנתנו גם הם הסדרים פרטניים

חוק ומשפט):  יש דוגמאות נוספות לסוגים שונים של אישורים רגולטוריים שלא צריך להחיל עליהם הוראה גורפת מסיבות רבות ונוספות שנדונו אתמול באריכות בוועדה

חוק ומשפט):      צריך לציין – ואני רוצה כמובן להודות לצוות הוועדה המסור, לעו"ד אלעזר שטרן, שישב לכל אורך הדיון ולצוות הממשלתי שעבד – עברנו על התוספת השנייה פרט-פרט וניסינו להבין איפה אפשר לגרוע את הפרט כדי שכן יהיו אישורים רגולטוריים וגם לצמצם את תחולתו

חוק ומשפט):  בעיניי, צמצמנו בצורה מאוד מאוד משמעותית מבחינת מספר האישורים

חוק ומשפט):  להערכתי – לא עשיתי בדיקה מספרית מדויקת – יש מאות אלפי מבקשי אישורים שכתוצאה מהעבודה המסורה של צוות הוועדה והצוות המשפטי במשרד המשפטים והמשרדים האחרים לא ייאלצו לחדש בתקופה הקרובה את האישורים הרגולטוריים שלהם

חוק ומשפט):      ההצעה אושרה בוועדה פה אחד ואין לה הסתייגויות

חוק ומשפט):  יש אומנם רשות דיבור, ואני מבקש מהכנסת לאשר את הצעת החוק בקריאה השנייה והשלישית בנוסח הוועדה

חוק ומשפט):  תודה רבה, אדוני היושב-ראש

אמיר אוחנה:  אני מודה ליושב-ראש ועדת החוקה, חוק ומשפט

אמיר אוחנה:  כאמור, להצעת החוק הזאת לא הוגשו הסתייגויות, אך הוגשו בקשות לרשות דיבור של חברי הכנסת מסיעת חד"ש-תע"ל

אמיר אוחנה:  חבר הכנסת איימן עודה – אינו נוכח; חבר הכנסת אחמד טיבי – אינו נוכח; חברת הכנסת עאידה תומא סלימאן – אינה נוכחת; חבר הכנסת עופר כסיף – ממילא אינו יכול לקבל רשות דיבור על פי החלטת ועדת האתיקה ואינו נוכח; חבר הכנסת יוסף עטאונה – אינו נוכח

אמיר אוחנה:       לכן, חברי הכנסת, אנחנו נעבור כעת להצבעה

אמיר אוחנה:  ההצבעה תהיה אלקטרונית

אמיר אוחנה:  אנא שבו במקומותיכם

אמיר אוחנה:  אנחנו נעבור להצבעה בקריאה השנייה על הצעת חוק הארכת תקופות ודחיית מועדים (הוראת שעה – חרבות ברזל) (אישורים רגולטוריים, עיצומים כספיים ובדיקות מתקני גז), התשפ"ד– 2023, כנוסח הוועדה

אמיר אוחנה:  הצבעה כעת

אמיר אוחנה: בעד סעיפים 1–7 – 8 

אמיר אוחנה: נמנעים – אין  

אמיר אוחנה: שמונה בעד, אין מתנגדים ואין נמנעים

אמיר אוחנה:  אני קובע כי הצעת החוק אושרה בקריאה השנייה

אמיר אוחנה:      אנחנו נעבור כעת להצבעה בקריאה השלישית על הצעת חוק הארכת תקופות ודחיית מועדים (הוראת שעה – חרבות ברזל) (אישורים רגולטוריים, עיצומים כספיים ובדיקות מתקני גז) התשפ"ד–2023

אמיר אוחנה:  גם ההצבעה הזאת תהיה אלקטרונית

אמיר אוחנה:  אנא שבו במקומותיכם

אמיר אוחנה:  הצבעה

אמיר אוחנה: בעד החוק – 9 

אמיר אוחנה: נמנעים – אין 

אמיר אוחנה: תשעה בעד, אין מתנגדים ואין נמנעים

אמיר אוחנה:  אני קובע כי הצעת חוק הארכת תקופות ודחיית מועדים (הוראת שעה – חרבות ברזל) (אישורים רגולטוריים, עיצומים כספיים ובדיקות מתקני גז), התשפ"ד–2023, התקבלה בקריאה השנייה והשלישית, ותיכנס לספר החוקים

אמיר אוחנה:      אני קובע כעת הפסקה בדיוני המליאה

אמיר אוחנה:  חברי הכנסת יקבלו הודעה של רבע שעה מראש לפני חידוש הישיבה

בשעה 11: << נושא >> הודעת יושב-ראש ועדת הכנסת << נושא >>      

אמיר אוחנה: אני מחדש את הישיבה

אמיר אוחנה:  הודעה ליושב-ראש ועדת הכנסת

): אדוני היושב-ראש, חברי הכנסת, ועדת הכנסת החליטה בישיבתה היום כי ועדת החוקה, חוק ומשפט תדון בהכנת הצעת חוק המאבק בטרור (תיקון מס' 9 והורדת שעה) (צריכה פרסומי טרור), התשפ"ד–2023, מ/1664, לקריאה השנייה והשלישית

):  תודה

אמיר אוחנה: תודה רבה

אמיר אוחנה: הודעה למזכיר הכנסת

דן מרזוק: ברשות יושב-ראש הכנסת, אבקש להודיעכם, כי על פי סעיף 96(ה)(1) לתקנון הכנסת, עקב מינוים של חברי הכנסת שלהלן לשרים ביום כ"ז בתשרי התשפ"ד, 12 באוקטובר 2023, הוסרו מסדר-היום הצעות חוק שהגישו כמציעים יחידים, ושמם נמחק מהצעות חוק שהיו שותפים להן עם מציעים אחרים: גדי איזנקוט, אוריאל בוסו, בנימין גנץ, חילי טרופר, גדעון סער ויפעת שאשא ביטון

דן מרזוק:      על אף האמור, על פי סעיף 96(ה)(2), השרים שלהלן הודיעו שחברי כנסת אחרים יהיו יוזמים של הצעות חוק במקומם, כמפורט להלן: השר גדי איזנקוט העביר את הצעתו שמספרה פ/3836/25 לחבר הכנסת מתן כהנא; השרה יפעת שאשא ביטון העבירה את הצעתה שמספרה פ/2189/25 לחבר הכנסת זאב אלקין, ואת הצעותיה שמספרן פ/3043/25, פ/2507/25 – לחברת הכנסת שרן מרים השכל; השר חילי טרופר העביר את הצעותיו שמספרן פ/3927/25, פ/2512/25 לחבר הכנסת אלון שוסטר, ואת הצעותיו שמספרן 1956/25, פ/3330/25, פ/2624/25 – לחבר הכנסת מיכאל מרדכי ביטון; השר גדעון סער העביר את הצעותיו שמספרן פ/3883/25, פ/3482/25, פ/2361/25, פ/3344/25, פ/2901/25, פ/2418/25, פ/2402/25, פ/1747/25, פ/1604/25 פ/1549/25 לחבר הכנסת זאב אלקין, ואת הצעתו שמספרה פ/3352/25 – לחברת הכנסת שרן מרים השכל; השר אוריאל בוסו העביר את הצעותיו שמספרן פ/66/25, פ/675/25, פ/956/25, פ/2556/25, פ/921/25, פ/631/25, פ/676/25, פ/16/25 לחבר הכנסת יונתן מישרקי, את הצעותיו שמספרן פ/109/25, פ/917/25, פ/82/25, פ/63/25, פ/52/25 – לחבר הכנסת אברהם בצלאל, את הצעותיו שמספרן פ/1947/25, פ/1405/25, פ/217/25 – לחבר הכנסת ארז מלול, את הצעותיו שמספרן פ/575/25, פ/153/25 – לחבר הכנסת יוסף טייב, ואת הצעתו שמספרה פ/272/25 – לחבר הכנסת סימון מושיאשוילי

דן מרזוק:  תודה

אמיר אוחנה: תודה רבה

אמיר אוחנה:      חברי הכנסת, תם סדר-היום

אמיר אוחנה:  הישיבה הבאה תתקיים ביום שני ט"ו בחשוון התשפ"ד, 30 באוקטובר 2023, בשעה 16:00

אמיר אוחנה:  ישיבה זו נעולה